Mai Henriksen (KF), 2012-11-23:
Tak, formand.
Lovforslaget er en udløber af den politiske aftale, som blev indgået i starten af november af et bredt flertal i Folketinget, en politisk aftale, som har så mange gode elementer på indholdssiden, at det jo er en sand fornøjelse.
Aftalen har til formål at reducere frafaldet betydeligt og sikre, at flere gennemfører en erhvervsuddannelse, netop ved at fjerne en del af de strukturelle barrierer, som i dag udgør et problem.
Indholdet af den politiske aftale behandles i lovforslag L 80, og jeg vil derfor koncentrere mig om økonomien bag aftalen, som behandles i det her lovforslag.
Jeg tror, at alle politikere har det sådan, at man typisk afvejer to ting, når man indgår politiske aftaler: Det politiske indhold og omkostningerne hertil.
Og overordnet set er vi tilfredse med aftalen.
Fra 2013 omlægges arbejdsgiverbidraget til et bredere uddannelsesbidrag, det såkaldte AUB-bidrag, som dækker de ordninger, der i dag er arbejdsgiverfinansieret, ligesom det også vil dække skolepraktikydelsen, som arbejdsgiverne overtager finansieringen af.
AER-bidraget, som virksomheder betaler i dag, bruges bl.a. til at præmiere de virksomheder, der ansætter elever i praktik, en ordning, der måske ikke har vist sig at være særlig effektiv.
Pengene stammer fra indbetalte beløb fra arbejdsgivere, og der er derfor tale om et lukket kredsløb.
For os Konservative er det helt afgørende, at der ikke bliver væltet en milliardregning over på erhvervslivet.
Vi lyttede med bekymring til flere, som undervejs i forhandlingerne gjorde opmærksom på problemerne med det første forslag til omlægning, bl.a. arbejdsgiverne.
Flere var bekymret for, at omlægningen fra AER- til AUB-bidraget ville gå fra at være indbetalinger til et lukket kredsløb til at blive en ren skat, som man vel at mærke kunne skrue på, f.eks. ved politiske aftaler, hvor nye udgifter altså kunne listes ind.
I forhandlingerne kæmpede vi hårdt for at få indhegnet dette, så det ikke blev en skatteskrue, hvor regeringen kunne lave udgiftskrævende aftaler med Enhedslisten efterfølgende, og vi fik indføjet i aftalen, at aftaleparterne er enige om at følge aktivitetsudviklingen løbende, herunder også de økonomiske konsekvenser af aftalen.
Så hvis vi lige pludselig kan se, at fundamentet skrider og der kommer en ekstraregning, så vil det blive taget op i forligskredsen.
Endvidere fik vi også pillet en finansieringsdel ud, som kunne være svær at styre, og det var omlægningen af finansieringen af VEU-godtgørelsen.
Det betyder, at virksomhederne ikke længere står over for en milliardregning, og det er vi glade for at have afværget.
Jeg vil gerne rette en tak til børne- og undervisningsministeren, som udviste vilje til at nå en god aftale.
Jeg ved godt, at det sikkert er meget utraditionelt, at man står fra et oppositionspartis side og takker en minister, men ministeren ønskede det brede samarbejde, og det må gerne roses, når man går langt for at få en god aftale og få den bredt sammen med andre partier.
Efter at have forhandlet en milliardregning ned er vi glade for at kunne støtte dette lovforslag, som på indholdssiden vil få en stor og meget positiv betydning for de elever, som fremover starter på en erhvervsuddannelse, og derfor støtter Konservative dette lovforslag.